ไทยพาณิชย์คลอด4กองทุน
บลจ.ไทยพาณิชย์ คลอด 4 กองทุนตราสารหนี้ระยะสั้น ลงทุนพันธบัตรรัฐบาลผสมฝากเงินธนาคารต่างประเทศ จ่ายผลตอบแทนสูงสุด 2.75%
28 มี.ค. 2554

บลจ.ไทยพาณิชย์ คลอด 4 กองทุนตราสารหนี้ระยะสั้น ลงทุนพันธบัตรรัฐบาลผสมฝากเงินธนาคารต่างประเทศ จ่ายผลตอบแทนสูงสุด 2.75%
นางโชติกา  สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์  เปิดเผยถึงนโยบายการลงทุนในกองทุนตราสารหนี้ว่า แนวโน้มอัตราดอกเบี้ยอยู่ในขาขึ้นแต่จะค่อยๆปรับอย่างช้าๆ บริษัทฯจึงยังออกกองทุนระยะสั้นต่อเนื่องเพื่อตอบสนองความต้องการของลูกค้า โดยใช้กลยุทธ์จัดสินทรัพย์การลงทุนผสมระหว่างพันธบัตรรัฐบาล สถาบันการเงินทั้งในและต่างประเทศในสัดส่วนที่เหมะสม ที่มีความมั่นคงสูงและมีการจัดอันดับความน่าเชื่อถือสูง รวมทั้งออกกองทุนลงทุนตราสารระยะสั้นในประเทศอย่าง เพื่อเป็นทางเลือกลูกค้า
บลจ.ไทยพาณิชย์ ออกกองทุนใหม่อีก 4 กองทุน มูลค่ารวม 22,000 ล้านบาท ระยะเวลาลงทุน 3 - 6 เดือน โดยกองทุนเปิดไทยพาณิชย์ตราสารหนี้ 4M1 (SCBFI4M1 ) อายุ 4 เดือน คาดผลตอบแทนประมาณ 2.75% ต่อปี ลงทุนในพันธบัตรรัฐบาลอิสราเอล มีอันดับความน่าเชื่อถือจากฟิทช์เรทติ้งส์ อยู่ที่ F1 มีสัดส่วนการลงทุน 55%   เงินฝากธนาคาร Union National Bank ในสาธารณรัฐอาหรับเอมิเรสต์  อันดับความน่าเชื่อถืออยู่ ที่ F1 สัดส่วน 24% และตั๋วแลกเงินธนาคารนครหลวงไทย สัดส่วน 21% อันดับความน่าเชื่อถืออยู่ ที่ F1+  ปิดความเสี่ยงจากอัตราแลกเปลี่ยน เสนอขายตั้งแต่วันนี้จนถึง 31 มี.ค.2554
ส่วนอีก 3 กองทุน จะเสนอขายพร้อมกันระหว่างวันที่ 29 มี.ค.-4 เม.ย.2554 คือ กองทุนเปิดไทยพาณิชย์ตราสารหนี้ 6M13(SCBFI6M13 ) อายุ 6 เดือน คาดผลตอบแทน 2.75% ต่อปี เน้นลงทุนในเงินฝากธนาคาร HSBC Middle East สัดส่วน 20% เงินฝากธนาคาร Union Nation Bank ในสาธารณรัฐอาหรับเอมิเรสต์ 25% โดยมีอันดับความน่าเชื่อถือจากฟิทช์เรทติ้งส์ อยู่ที่ F1+/F1 ส่วนที่เหลือลงทุนในพันธบัตรรัฐบาลไทย 55% ซึ่งได้ปิดความเสี่ยงจากอัตราแลกเปลี่ยนแล้ว นอกจากนี้ 2 กองทุนเป็นการลงทุนในตราสารหนี้ระยะสั้นในประเทศ อายุ 3 เดือน คือ กองทุนเปิดไทยพาณิชย์ตราสารหนี้ในประเทศ 3M1 (SCBLFI3M1) คาดผลตอบแทน 2.25% ลงทุนในพันธบัตรรัฐบาล 30% เงินฝากธนาคารออมสิน 25% หุ้นกู้ธนาคารสแตนดาร์ดชาร์เตอร์ด (ไทย) 25% และตั๋วแลกเงินธนาคารนครหลวงไทย 20% มีอันดับความน่าเชื่อถือจากฟิทช์เรทติ้งส์อยู่ที่ F1+  และกองทุนเปิดไทยพาณิชย์พันธบัตรรัฐบาล 3M45 (SCBGB3M45) คาดผลตอบแทน 2.15% ลงทุนในตั๋วเงินคลัง 99% ส่วนที่เหลือลงทุนในเงินฝากประจำธนาคารไทยพาณิชย์